Nan liblo ay Genesis et nabayabayag nan 
naisolatana. Din si Moses ay mamagton Apo Diyos din 
nangisolat. Insolatna isnan naay ay liblo nan 
maipanggep isnan ninlogiyan nan am-in ay wada isnan 
batawa. Inbagana nan nangboliwan Apo Diyos isnan 
ipogaw ya nan am-in ay wada isnan batawa. Inbagana 
gedan nan damo ay basol di ipogaw ya nan ik-ikkan 
Apo Diyos isnan ipogaw ay dosaena nan managbasol ya 
badangana nan mamati ken siya. Nan Genesis nan 
loglogiyan nan Biblia tay ibagbagana nan damo ay 
inom-ommat. 

Nalaka ay maawatan nan naisolat isnan maipanggep 
ken Jesu Kristo no basaen tako nan Genesis tay nan 
nangisolat isnan maipanggep ken Jesu Kristo et 
isnan Genesis nan esay nang-alaanda. 

Mabalin ay makadwa nan Genesis. Nan esa ay 
kapitolo 1-11 et ibagana nan maipanggep isnan 
naboliwan di batawa ya nan damo ay inom-ommat isnan 
ipogaw. Nan wada isna et maipanggep ken da Adam ken 
Iba, da Cain ken Abel, da Noe ya nan napsongan di 
batawa ya nan nangteknan Apo Diyos isnan kalin di 
ipogaw. Sg 

Nan maisned ay kapitolo 12-50 et ibagana nan 
maipanggep isnan ipogaw ay pinilin Apo Diyos ay 
Judyo. Nan kankanana et si Abraham ay dadama nan 


pammatina ken Apo Diyos, si Isaak ay anakna, nan 
anak Isaak ay si Jacob ya nan simpoo ya doway anakna 
ay lalaki ay apon di simpoo ya doway tribon di 
Judyo. Ibagbagana gedan nan maipanggep ken Jose 
(Joseph) ay esa isnan simpoo ya doway anak Jacob ay 
binadangan Apo Diyos isnan bitil ta adida katey. 

Egaymi insolat am-in nan wada isnan Genesis nodi 
kedeng nan kapapatgan ay maipanggep isnan naibaga 
isna. Isonga inlistami nan lomilon nan insolatmi ay 
kaneg nan naay: 11:27-32: 12:1-10. Nan tap-ina et 
egaymi insolat am-in nodi inap-aptikanmi et 
kedeng. Nan mangipaila ay egay naisolat am-in et 
wada nan kaneg tona ay solat:Dat omanak kasin da 
Adam ken Iba. 

Nan kaosalan nan naay malka * et no ilaenyo nan 
kali ay wada nan kaneg tona ay malka “ dakayot ilaen 
isnan baban di papel tay wada isdi nan maipanggep 
issan kali ay namalkaan is kaneg todi. Nan 
insolatmi ay maipanggep isnan kali ay namalkaan et 
baken isnan Biblia is nagapowana nodi intapimi 
tasiyay nalaka ay maawatan nan kayatna ay kanan. 
Kaspangaligan: obas+ | 


“Nan inomenda et kanega tapey ay danom di obas ay 
esay klasin di begas di kaiw. 


Nan logina 
el 3E, 222743 


Esapay mawada nan am-in ay wada et binoliw Apo 
Diyos nan daya ya nan batawa. Nan batawa et egay 
kaolnos ay. baken kaneg nan ilana id wani nodi 
menbolinget ya nalilikmot is danom et napigsa nan 
dalloyon. Nan panakabalin Apo Diyos et wada isnan 
osona. Dat kanan Apo Diyos, "Mawadaka ay silaw." 
Dat mawada. Men-gasing isnan inilana ay silaw danat 
teknen nan menpat-a ya nan menbolinget. Danat 
ngadanan nan menpat-a is kag-aw ya nan menbolinget 


is labi. Nakwas nan sinlabiyan dat mawakgat et siya 
di nan damo ay agew. 

Dat kanan Apo Diyos, "Mawadaka ay. mangsiyan 
isnan danom ta mentetee nan amasna id ngato isnan 
liboo ya nan amasna isnan gowabna." Dat maikkan tay 
inpasiyana nan danom. Danat ngadnan nan ngato is 
daya. Nakwas nan sinlabiyan dat mawakgat et siya di 
nan maikadwa ay agew. 

Dat kanan Apo Diyos, “Maponokka ay danom isnan 
nakakaongan tasiyay maila nan lota." Dat maikkan. 
Danat ngadanan nan lota is batawa ya nan danom ay 
naponok is baybay et men-gasing isnan inilana. 

Dat kanan Apo Diyos, "Mawada kayo am-in ay 
tomobo isnan lota dakayot bomgas is nabobowaan ta 
waday esa tomobo kasin." Dat tomobo nan am-in ay 
wada isnan batawa et men-gasing si Apo Diyos isnan 
inilana. Nakwas nan sinlabiyan dat mawakgat et siya 
di nan maikatlo ay agew. 

Dat kanan Apo Diyos, "Mawada kayo ay silaw isnan 
daya ay mangipaila isnan kag-aw ya labi ya 
mangipagtek isnan agew, bowan ya nan taw-en. 
Dakayopay mensilang id daya ta masilawan nan 
batawa." Dat mawada tay sinapona nan dowa ay 
dadadakke ay silaw. Nan kadakkelan isnan dowa et 
siya nan mensisilaw isnan kag-aw ya nan esa et siya 
nan mensisilaw isnan labi. Binoliwna gedan nan 
talaw. Binoliwna nan kasilasilaw id daya ta 
silawanda nan batawa et mensilawda isnan kag-aw ya 
labi ay mangsiyan isnan menpat-a ya nan 
menbolinget. Dat men-gasing si Apo Diyos isnan 
inilana. Nakwas nan sinlabiyan dat mawakgat et siya 
di nan maikap-at ay agew. 

Dat kanan Apo Diyos, "Mawada kayo ay nateketeken 
ay matagtago isnan danom ya mawada kayo ay koyat id 
ngato." Dadat mawada tay binoliw Apo Diyos nan 
dadadadakke ay matagtago ay kaneg nan bowaya ya nan 
am-in ay nateketeken ay mentetee isnan danom ya nan 
am-in ay wada nan payakna. Dat men-gasing si Apo 
Diyos isnan inilana. Danat bindisyonan am-in daida 
ay mangwani isnan mentetee isnan danom en omad- 
adoda ta mapno nan baybay ya omad-ado gedan nan 
koyat. Nakwas nan sinlabiyan dat mawakgat et siya 
di nan maikalima ay agew. 

Dat kanan Apo Diyos, "Mawada isnan batawa nan 
am-in ay menkiwkiwi ay amo ya atap, dadakke ya 
teteen." Dadat mawada tay binoliw Apo Diyos daida 
am-in. Dat men-gasing isnan inilana. 

Dat kanan Apo Diyos, "Id wani mensapowak is 
ipogaw is kanegko. Et wada nan kalebbenganda isnan 

am-in ay menkiwkiwi ay amo ya atap, ay dadakke ya 
teteteen, nan ik-ikan ya nan koykoyat." 

Danat boliwen nan ipogaw is kanegna et lalaki ya 
babai nan binoliwna. Danat bindisyonan daida ay 
mangwani, "Maganak kayo tasiyay omad-ado nan ap- 
oyo ta maiwakatda isnan batawa ta menkowada. Dakayo 
ay ipogaw nan apowen nan ik-ikan isnan baybay, nan 
koykoyat ya nan am-in ay matagtago isnan batawa. 
Ilaenyo nan naayda ay molmola. Ibagak ken dakayo en 
nan begas da tona et siya nan menkatagoyo, ngem nan 
toboda ya nan logam et siya nan menkatagon nan am- 
in ay animalis, koykoyat ya nan am-in ay 
menkodkodong isnan batawa." Dat ommat nan am-in ay 
kinwanin Apo Diyos. Danat ilaen nan am-in ay 
binoliwna dat ostoosto dat men-galalasing. Nakwas 
nan sinlabiyan dat mawakgat et siya di nan maikan- 
em ay agew. | 

Isnan maikapito ay agew et kinwas Apo Diyos san 
inik-ikkana danat isaldeng ay men-obla. Danat 
bindisyonan san maikapito ay agew ay mangwani en 
siya di nan agew ay kadayawan tay siya di nan 
nangkewasana isnan oblana. 


Isnan kad-an di ipogaw id Eden 
2:7-9, 15-25 


Isnan nangsapowan Apo Diyos isnan ipogaw et lota 
nan sinapona danat isip-oy nan leng-ag di biyag 
isnan eeng nan sinapona dat matago san ipogaw. 
Sinapon Apo Diyos nan makwani en Galdin id Eden 

isnan batog nan balaan di agew et siya- nan 
nangipay-ana issan ipogaw ay sinapona. Inpatobona 
nan kak-aiw ay gawis nan kaiilaanda ya gawis ay 
makan nan begasda. Ngem isnan tengana et wada nan 
kaiw di biyag ya nan kaiw di nemnem ay gawis ya 
ngawi. Dat ipakaykay dapay ipabantay Apo Diyos nan 
Galdin id Eden issan ipogaw ay inpaeyna isdi. Danat 
ibaga isnan ipogaw, "Mabalin ay kanem nan 
natkenatken ay begas di kak-aiw ngem adim kankanen 
nan begas nan kaiw di nemnem ay gawis ya ngawi tay 
isnan agew ay manganam isdi et mateyka." 


Dat kanan Apo Diyos, "Ngawi no maeesa nan ipogaw 
isonga mensapowak is kabadangna ay maibagay ken 


siya." Danat eyey issan ipogaw nan animalis ya nan 
koykoyat ay sinapona isnan lota ta ilaena no ngan 
nan pangwanin san ipogaw ken daida et san kinwanina 
isnan deeyda ay matmatago et siya di nan ngadanda. 

Ngem idi nginadnan san ipogaw am-in daida dat 
maiwed kayet maibagay ken siya, iscnga dat 
paseyepen Apo Diyos siya danat alaen nan esay 
tadlangna danat omtan san nangkaanana. Et san 
tadlang ay kinaan Apo Diyos issan ipogaw sinapona 
is babai danat iyey issan lalaki. 

Dat kanan san lalaki, "Si tona nan laydek tay 
nagapo isnan tadlangko ya nan begasko et makwani 
siya en babai tay nagapo isnan lalaki." (Et siya di 
nan gapo ay taynan nan lalaki nan amana ya nan inana 
ta maitapi isnan asawana et menbalinda ay es-esa.) 
San lalaki ya san asawana et ninlalabosda ngem 
adida mabain. | 


Nan damon di basol 
3:1-24 


Nan oweg nan kasikapan isnan atap ay animalis ay 
binoliw Apo Diyos. Isnan esay agew sinoot nan oweg 
isnan babai, "Ay tet-ewa ay inbagan Apo Diyos en 
adiyo kankanen nan begas nan kak-aiw isnan galdin?" 

Dat kanan san babai, "Egay. Mabalin kano ay 
kanenmi nan begas di kak-aiw isnan galdin malaksig 
nan esay kaiw isnan tengana. Inbagan Apo Diyos en 
adimi kankanen onno gen-gen-an nan begas nan deey 
ay kaiw tay no ikkanmi et matey kami." 
` Dat kanan san oweg, "Baken kadi tet-ewa ay matey 
kayo. Aped kinwanin Apo Diyos di tay getkena ay no 
kanenyo di et komaneg kayo ken siya ay mangtek is 
gawis ya ngawi." 


Dat ilaen san babai ay gawigawis san deey ay kaiw 
ya gawigawis gedan nan begasna is makan. Danat 
nemnemen ay kagagasing nan menbalin is masilib 
isonga dat pomoting et kanena. Danat agtan si 
asawana danat abes kanen. Idi kinanda di dadat 
manalikna ay ninlalabosda dadat menbinain isonga 
dadat mendait is tobon di kaiw et igatengda. 

Issan nalabiyana dadat dengngen ay mendad-aan si 
Apo Diyos isnan galdin. Dadat men-gago isnan kak- 
aiw ngem dat bogawan Apo Diyos san lalaki ay 
mangwani, "Intoka?" 

Danat kanan, "Dinngek ay wadaka isnan galdin 
isonga inmegyatak daket men-gago tay 
ninlalabosak." 
© "Sino nan nangibaga en ninlalaboska? Ay kinanmo 
san begas di kaiw ay inbagak en adim kankanen?" 
sinoot Apo Diyos. 

Dat kanan san lalaki, "Nan babai ay inyalim ken 
sak-en nan nangyali isnan begasna daket kanen." 

Dat sooten Apo Diyos issan babai, "Ay tay dakan 
inikkan di?" 

Danat kanan, “Nan oweg nan nangbali ken sak-en 
en kanek di." | | I 

Dat kanan Apo Diyos issan oweg, "Madosaka gapo 
isnan inikkam et kedengka isnan am-in ay matmatago 
nan maikkanan nan naay. Menlogi id wani et menbob- 
ooska isnan lota engganay mateyka. Menbosowek 
dakayo isnan babai et nan apona ya nan apom et anet 
menbibinosoda gedan. Nan apona et anet baogena nan 
tok tokmo dakapay abes bangten nan mokodna. " 

Danat kanan isnan babai, "Paad-adowek nan 
ligatmo isnan kalilitonam ya nan sakit isnan 
omanakam. Ngem olay no siya di et laylaydem kayet 
nan asawam et siya nan apom." 

Danat kanan isnan lalaki, "Pinatim nan asawam 
dakapay kinan nan inbagak en adiyo kankanen et gapo 
isnan inikkam et baosek nan lota isonga masapol ay 
menpaligatka ay men-obla isnan lota enggana isnan 
katatagowam tasiyay waday ommaam is kanenyo tay 
anet tomobo nan loglogam ya sibsibit et anet nan 
kankanenyo et atap ay mola. Masapol gedan ay 

menling-etka ay men-obla isnan lota esapay waday 
kanenyo engganay somagongka isnan lota ay 
nagapowam, tay nan lota nan nagapowam et anetka 
kasin menbalin is lota no mateyka." 

Nan ngadan san lalaki et Adam et nginadnana nan 
asawana is Ibat tay siya nan inan nan am-in ay 
ipogaw. Dat mensapo si Apo Diyos is badon da Adam 
ken Iba is kodil di animalis. 

Dat kanan Apo Diyos, "Id wani kaneg inawat san 
ipogaw sak-en tay aped daida nan mangwani en gawis 
onno ngawi nan maikkan isonga masapol ay adida 
maipalobos ay kanen nan begas nan kaiw di biyag ta 
adida matatago ay eng-enggana." Isonga dat 
pakaanen Apo Diyos daida isnan galdin id Eden danat 
pakaykayen daida isnan lota ay nagapowada. Et isnan 
batog di balaan di agew isnan galdin inpaeyna nan 
aangsilis ya nan menposposipos ay menbidbidang ay 
kaneg ispada nan ilana. Siya dadi nan mangiyadi 
isnan somagsag-en isnan kaiw di biyag. 





a AA aay ga a an 


“Nan ngadan san lalaki ay Adam, siya nan pangwanida 


isnan ipogaw ya nan ngadan san babai ay Iba et siya 
nan pangwanida isnan biyag. 


Nan damo ay ninpateyan di ipogaw 

4:1-16 

Dat idlen Adam si asawana dat maliton. Inmanak 
siya is lalaki danat kanan, "Isnan badang Apo Diyos 
et inmanakak is lalaki." Danat ngadanan is Cain. 
Dat kasin omanak siya is lalaki ay kangadan is 
Abel. Idi nasikenda dat menbalin si Abel is 
menpaspastol is kalnilo dapay si Cain et mannalon. 

Isnan namingsan ay pinag-apit dat omala si Cain 
isnan tap-in nan inapitna ay mola et igasingna ken 
Apo Diyos dapay piliyen Abel abes nan damo ay anak 
di esay kalnilona et paltiyena. Danat igasing ken 

